癭盆
作者：司馬光
朝代：宋

paragraphs: 癭盆生以醜自鬻，突兀當軒聳羣目。
海鼃鬭怒腹幹張，老鮫蟠蟄鱗鬐秃。
昔時仙客浮孤槎，波痕漬朽成凹窪。
蜀都買卜置之去，爾來流落嚴遵家。
誰逄好事得寶蓄，裁供盥濯真可辱。
況爲飲具承歡娛，未必蟠根勝珠玉。
不若刳爲太古尊，滿斟明水羞百神。
凷桴葦籥薦忠信，坐使風俗還深淳。